
PËR DISA NDRYSHIME NË LIGJIN NR. 7512, DATË 10.8.1991 “PËR SANKSIONIMIN DHE MBROJTJEN E PRONËS PRIVATE, TË NISMËS SË LIRË TË VEPRIMTARIVE PRIVATE TË PAVARURA DHE PRIVATIZIMIT”

Në mbështetje të nenit 28, pika 19, të ligjit nr. 7491, datë 29.04.1991 “Për dispozitat kryesore kushtetuese”, me propozimin e Këshillit të Ministrave,

D e k r e t o j :

Neni 1

Neni 2 i ligjit nr. 7512, datë 10.8.1991, ndryshohet si vijon:
“Personat juridikë dhe fizikë shqiptarë ose të huaj ushtrojnë veprimtaritë private në përputhje me legjislacionin në fuqi në Republikën e Shqipërisë”.

Neni 2

Neni 22 ndryshohet si vijon:
“Privatizimi i pronës shtetërore bëhet:
l. Shitja e kapitalit dhe transferimi i aksioneve të shoqërive tregtare me kapital shtetëror, në të cilat shteti si pronar i këtij kapitali përfaqësohet nga ministritë dhe institucionet e tjera qendrore të përcaktuara me ligj, bëhet nga këto ministri e institucione në bashkëpunim me Ministrinë e Privatizimeve.
2. Shitja e kapitalit dhe transferimi i aksioneve të shoqërive të tjera tregtare me kapital tërësisht ose pjesërisht shtetëror të transformuara nga ndërmarrjet shtetërore, në të cilat shteti si pronar i këtij kapitali përfaqësohet nga Ministria e Privatizimeve, si dhe shitja e kapitalit të ndërmarrjeve shtetërore të patransformuara dhe shitja e objekteve të veçanta që shkëputen nga shoqëritë e tjera tregtare, bëhet nga Ministria e Privatizimeve.
Agjencia Kombëtare e Privatizimit, si institucion buxhetor në vartësi të Këshillit të Ministrave, kryen dhe organizon procedurat e shitjes të pronës shtetërore, ku shteti përfaqësohet si pronar nga Ministria e Privatizimeve.
3. Shitja e kapitalit ose transferimi i aksioneve a pjesëve shtetërore të shoqërive tregtare me kapital të përbashkët me investitorë vendas ose të huaj, në të cilat shteti si pronar përfaqësohet nga organi që ka bërë derdhjen e kapitalit në këto shoqëri, bëhet nga këto organe në përputhje me legjislacionin për shoqëritë tregtare.
Këshilli i Ministrave përcakton rregullat kryesore për privatizimin e pronës shtetërore, si dhe miraton programet e privatizimit të shoqërive tregtare, ku privatizimi i pronës shtetërore bëhet sipas pikës 1 të këtij neni.
Dhënia me qira e pronës shtetërore bëhet nga organet që përfaqësojnë shtetin si pronar të kësaj prone”.

Neni 3

Në paragrafin e tretë të nenit 23 fjalia e fundit ndryshohet si vijon:
“Ndryshimi i destinacionit brenda këtij afati mund të bëhet nga organet e përcaktuara në nenin 22 që përfaqësojnë shtetin si pronar të pronës shtetërore”.

Neni 4

Neni 25 ndryshohet si vijon:
“Privatizimi i pronës shtetërore me letra me vlerë për privatizim organizohet dhe shpallet nga Agjencia Kombëtare e Privatizimit me miratim të organit që përfaqëson shtetin, si pronar të pronës shtetërore”.

Neni 5

Nenet 10, 11, 12,13,16 dhe 24 shfuqizohen.

Neni 6

Ky dekret hyn në fuqi menjëherë.

